**Enwau lleoedd – rhagor. 3**

Gyda’r gwanwyn bellach ar droed fe glywoch siŵr o fod yr ymadrodd “Mae’n dechrau glasi!” droeon o weithiau yn ddiweddar. Gwyr pawb mae troi i liw gwyrdd wna’r caeau a’r cloddiau, a bod glas mewn hen Gymraeg yn golygu gwyrdd. Felly mae Pantglas, Nantglas, Brynglas a Bancynglas i gyd yn yn gwneud synnwyr disgrifiadol. Gwyddon hefyd mae ystyr glaslanc yw bachgen ifanc yn ei arddegau, a bod glaswellt yn borfa wyrdd.

Felly ‘dyw enwau lleoedd ddim bob amser yn golygu'r hyn sy’n ymddangos yn amlwg. Gwnaed un o’r camgymeriadau mwyaf pan ruthrodd rywun i’r geiriadur ynghyn ag ystyr Amlwch yn Ynys Môn. Digon syml medd ef (aml + hwch = lot o foch), a gan fod Môn yn frith o’r anifeiliaid hynny yr oedd yr ateb yn ymddangos yn ddigon eglur. Druan ag e’, ‘roedd e’n ‘mhell ohoni! Mae’r *Am* yn dod o’r un tarddiad ag amgylchynni, a daw’r *llwch* o Loch sy’n golygu llyn mewn Gwyddeleg o hyd. Daw Llanllwch ger Caerfyrddin o’r un tarddiad, ond yma dros amser trodd y llyn yn gors.

Un o ddadleuon mawr Brutus, a aned yma yn y pentref , oedd bod Llanpumsaint yn ganolfan bwysig i’r Derwyddon, ac yn ail yn unig i Fôn o ran pwysigrwydd. Gan fod y dderwen a’r goeden gelyn yn ganolig bwysig i’w crefydd tynnodd enwau lleoedd i mewn i’w ddadl. Felly bu Llwynderi, Llwyncelyn a Derimysg yn lleoliadau pwysig i’r Derwyddon, gyda’r pencadlys ym Mhantydriw. Gyda llaw daw’r *Mysg* uchod o’r Geltaidd *uisc* yn golygu dŵr, a daw chwisgi o’r un tarddiad. Y dŵr hudol debyg iawn! Gwyddom i’r Cristnogion cynnar gymerid drosodd safleoedd derwyddol a’u mabwysiadau at eu dibenion eu hunain, felly Dderwengroes a Llwyncroes.

Er bod llawer o’r stori hyd yn hyn ‘nol yn y gorffennol anweledig gellir profi heb amheuaeth am leoliad Eglwys y Bettws yn Nebo. Yr oedd mewn defnydd hyd ddechrau’r 18fed ganrif, gyda’i’ holion yno o hyd dan y wyneb, er bod y fedyddfan bellach yng nghyntedd eglwys y plwyf yn Llanpumsaint. Diddorol sylwi mae o’r Saesneg y daw Bettws, o’r gair *Bedehouse* yn golygu Tŷ Gweddi. Sylwch hefyd ar Bettwsycoed, Betws-yn-rhos a Bettws ger Rhydaman.

Gan fod amryw o goed yn sanctaidd i hen grefyddau a chredoau mae enwau lleoedd yn adlewyrchiad niwlog o safleoedd oedd unwaith yn sanctaidd. Gallwch weld digon o enghreifftiau ym mhlwyf Llanpumsaint, megis, Llwynderi, Pantuyfedwen, Bedw, Llwynhelyg a Chwmwernen. Mae Penllwyniorwg a Phenllwynuchel yn awgrymu canolfannau pwysicach yn ardal Nebo, neu Ystum Gwili , 'rhen enw am yr ardal.

Mae Pantymeillion a Brynmeillion a’r enw Saesneg Cloverhill yn enwau mwy diweddar. Ond byddwch yn ofalus oherwydd ‘does gan Bantycelyn a Celynos ddim i’w wneud a’r Derwyddon na’r Saint. Pan adeiladwyd y Ficerdy cynta’ i William Henry Powell yn y 1820au enwyd ef am y cysylltiad â’r emynydd enwog William Williams, sef Pantycelyn. Dros ganrif yn ddiweddarach wrth ymddeol o’i gwaith yno adeiladodd Defi a May Pantycelyn dy'r ochr draw i’r hewl. Yr oedd Celynos yn enw hollol addas i’r fenter!

Arwyn 2015